# Ida Moberg

Ida Georgina Moberg (Hèlsinki, 13 de febrer de 1859 - 2 d'agost de 1947) va ser una compositora i directora d'orquestra finlandesa, una de les primeres músiques finlandeses a rebre formació en un conservatori modern, pedagoga musical, promotora del paper de les dones en l'àmbit musical i també líder del moviment antroposòfic finlandès.
Va anar a l'escola de noies de parla sueca de Hèlsinki (Svenska Fruntimmesrsskolan i Helsingfors), on va ser alumna d'Anna Blomqvist, professora de cant, i d'Alie Lindberg, virtuosa del piano. I també rebé classes de cant de Maria Collan. Després va estudiar teoria i composició de 1879 a 1882 al Conservatori de Sant Petersburg amb Elizabeth Zwanziger. Després d'estudiar contrapunt amb Richard Faltin va tornar a Hèlsinki i va continuar la seva formació.
Dissortadament, Moberg va desenvolupar problemes físics que li van impedir la dedicació a la música vocal, per la qual cosa va orientar la seva formació i després la seva feina envers la composició i la direcció, tant de cors com d'orquestres, a l'Escola d'Orquestra de la Societat Filharmònica de Hèlsinki amb Jean Sibelius i Ilmari Krohn. Completà aquests estudis de composició al Conservatori Reial de Dresden amb Felix Draeseke i de direcció amb Hermann Kutzschbach. Va estudiar el mètode d'improvisació Dalcroze a Berlín de 1911 a 1912, que modificaria la seva percepció sobre la música i el moviment del cos.
En aquests anys va assistir a conferències de teosofia i antroposofia impartides per Rudolf Steiner, disciplines que li interessaven especialment. Entre 1906 a 1909 va ser directora del Cor Mixt Teosòfic i fou figura destacada en les activitats de la Societat Teosòfica Finlandesa. Malgrat que pretenia quedar-se a Dresden, la guerra mundial la va obligar a tornar a Hèlsinki.
Després de la seva educació, Moberg va treballar com a compositora, directora i professora a l'Institut de Música de Hèlsinki de 1914 a 1916. Va fer classes a l'actual Acadèmia Sibelius i en seminaris per formar professors. Ensenyava la tècnica apresa de Dalcroze, a més de teoria, orquestració, composició, improvisació i piano. També va dirigir un gran nombre de cors i orquestres, incloent-hi l'orquestra de la Societat Filharmònica de Hèlsinki.

## Vida personal

La seva parella fou Aurora Charlotta (Lotti) Koch (1853 - 1927), amb qui va viure durant 43 anys, fins a la mort de Koch. En els anys successius va ser atesa per la seva amiga, l'antroposòfa Thyra Albrecht (1875 - 1959), amb qui va viure la resta de la seva vida.

## Obra

Pel que fa a la composició, Ida Moberg definia la majoria de les seves obres com a poemes tonals, vertebrats narrativament entorn del ritme i el moviment. I, d'altra banda, volia commoure les emocions humanes i per això les seves obres estan impregnades d'espiritualitat, un interès que després seria molt comú en altres compositors escandinaus.
Part de la seva obra està perduda i en alguns casos se'n conserven versions o fragments.

## Obres seleccionades

| Títol | Data | Instrumentació |
| Simfonia | 1905 | Orquestra (perduda) |
| Kalevala fantasia | ? | Orquestra (perduda) |
| Desperta / Vaknen! | 1900? | Cor i orquestra masculins |
| Abans de la lluita / Fore striden | n/a | Cor i cordes |
| La lluita de la vida / Lifskamp | ? | Cor i orquestra masculins |
| Amor mortis | ? | Veu i orgue |
| La llum d'Àsia / Asiens ljus | 1910–1945 | Òpera (inacabada) |
| Ex Deo nascitur | ? | Veu i orgue (perduts) |
| Nit del tirà / Tyrannens natt | 1909 | Cor i cordes |
| Alba, suite per a orquestra | 1909 | Orquestra |
| Silenci / Hiljaisuus | ? | Orquestra |

## Referències

* 1 2 3 4 5 6 Välimäki, Susanna. «Kansallisbiografia. Ida Moberg» (en finès). SKS. Suomalaisen Kirjallisuuden Seuran. Henkilöhistoria, 30-03-2021. [Consulta: 21 desembre 2023].
* 1 2 «Moberg, Ida». Uppslagsverket Finland. [Consulta: 21 desembre 2023].
* 1 2 3 4 5 Fuentes, S. «Ida Moberg» (en castellà). Revista Fugato, 13-07-2022. [Consulta: 17 desembre 2023].
* ↑ «A celebration of historical Finnish women who wrote music, Part 4: Ida Moberg» (en anglès). FMQ. Finnish Music Quarterly, 08-10-2019. [Consulta: 17 desembre 2023].
* ↑ Holsti-Setälä, Helena. Ida Moberg (1859–1947): Aatteellisen naisen säveltäjäkuva (en finès). University of Turku, 2015.
* ↑ Cohen, Aaron I. International Encyclopedia of Women Composers. 2nd edition, revised and enlarged. Nova York: Books & Music (USA), Inc, 1987. ISBN 0-9617485-2-4. OCLC 16714846.